Lid van Mamelodi se berugte ‘Boko-Haram’ op N4 doodgeskietDie swart VW Polo in die veld langs die pad. (Foto: Verskaf) ŉ Lid van die berugte Boko Haram-bende in Mamelodi is Dinsdag op ŉ hoofweg buite Pretoria doodgeskiet. Die Boschkop-polisie het omstreeks 12:00 reageer ná ŉ skietery op die N4 naby die Diamond Hill-tolplaza. “Met hul aankoms op die toneel is polisiebeamptes deur ŉ ooggetuie meegedeel dat die insittendes van ŉ silwergrys Mercedes-Benz op die insittendes van ŉ swart VW Polo losgebrand het,” het brig. Brenda Muridili, polisiewoordvoerder, gesê. “Die bestuurder van die Polo het beheer oor die voertuig verloor waarna dit ŉ ent van die pad af tot stilstand gekom het.” Phillip Given Mnguni (35) is op die toneel dood verklaar. Sy vriendin is geskiet en gewond en na ŉ hospitaal gehaas vir behandeling. Volgens Muridili het die taakspan wat aangestel is om bendebedrywighede in Mamelodi te ondersoek, Mnguni reeds verbind met talle sake waarby die Boko Haram-bende betrek word. Lt.genl. Elias Mawela, Gautengse polisiekommissaris, het die taakspan opdrag gegee om te verseker dat ondersoeke na al die misdade waarby Mnguni betrek is, afgehandel word. “Die oorledene was een van die mees gesoekte verdagtes in ons ondersoek na Boko Haram se bedrywighede. Daar was nie onlangs berigte van bendeverwante moorde in Mamelodi sedert die ontplooiing van die taakspan en sigbare polisiëringslede nie. Dit dui daarop dat die maatreëls wat ons ingestel het om bendeverwante misdaad te stabiliseer vrugte begin afwerp.” Die polisie soek intussen na die verdagtes in die Mercedes-Benz. ŉ Saak van moord en poging tot moord word ondersoek. Enigiemand met inligting oor die voorval word versoek om Stop Misdaad by 08600 10111 te bel.